PORTUGAL i Španjolska od 20:45 igraju utakmicu za mjesto u završnici Ligi nacija. Domaćin je Portugal, koji mora ostati neporažen u tom ogledu želi li među četiri najbolje momčadi natjecanja, a Španjolska osim protiv prvoplasirane momčadi skupine 2 elitne grupe Lige nacija ima i povijest koja joj nikako ne ide u korist.
Španjolska za ostvarenje svog cilja mora pobijediti u Portugalu, što je podvig kakav je u službenim utakmicama posljednji put napravila prije 88 godina, točnije u ožujku 1934. godine, u kvalifikacijama za Svjetsko prvenstvo. Također, Španjolska teško dolazi do pobjede i u prijateljskim susretima u Portugalu, kao i u međusobnim susretima uopće.
Tekst se nastavlja ispod oglasa
U posljednjih 40 godina Španjolska i Portugal igrali su 15 utakmica. Triput je slavila Španjolska, triput Portugal, a čak devet susreta završilo je bez pobjednika.
Na završni turnir Lige nacija, koji će se održati od 14. do 18. lipnja sljedeće godine, plasirale su se Hrvatska, Nizozemska i Italija.